钦定古今图书集成/明伦汇编/闺媛典/第040卷 > 珠崖二义
## 钦定古今图书集成/明伦汇编/闺媛典/第040卷 > 珠崖二义

按刘向《列女传》二义者，珠崖令之后妻及前妻之女
也。女名初，年十三。珠崖多珠，继母连大珠以为系臂。
及令死，当送丧。法：“内珠入于关者死，继母弃其系臂
珠，其子男年九岁，好而取之，置之母镜奁中。皆莫之
知。遂奉丧归，至海关，关候士吏搜索，得珠十枚于继
母镜奁中。吏曰：‘嘻！此值法，无可奈何，谁当坐者’？”初在
左右，曰：“初当坐之。”吏曰：“其状何如？”对曰：“君不幸，夫人
解系臂弃之，初心惜之，取而置夫人镜奁中，夫人不
知也。”继母闻之，遽疾行问初，初曰：“夫人所弃珠，初复
取之，置夫人奁中，初当坐之。”母意亦以初为实，然怜
之，乃因谓吏曰：“愿且待，幸无劾儿，儿诚不知也。此珠，
妾之系臂也。君不幸，妾解去之而置奁中。迫奉丧，道
远，与弱小俱，忽然忘之，妾当坐之。”初固曰：“实初取之。”
继母又曰：“儿但让耳，实妾取之。”因涕泣不能自禁。女
亦曰：“夫人哀初之孤，欲强活初身，夫人实不知也。”又
因哭泣，泣下交颈，送葬者尽哭哀恸，傍人莫不为酸
鼻挥涕。关吏执笔书劾，不能就一字。关候垂泣，终日，
不能忍决，乃曰：“母子有义如此，吾宁坐之，不忍加文。
且又相让，安知孰是？”遂弃珠而遣之。既去，后乃知男
独取之也。君子谓二义：慈孝。《论语》曰：“父为子隐，子为
父隐。”直在其中矣。若继母与假女推让争死，哀感傍
人，可谓直耳。